Апiсанне раслiны. Шматгадовая водная травянiстая раслiна. Каранямi лабелiя прымацавана да падводнага грунту. Лiсце тоўстае, суцэльнае лiнейнае, суцэльнакрайняе, адагнутае ўнiз, утварае прыкаранёвую разетку i цалкам паглыблена ў ваду. Кветаносы лабелii высокiя, да 40—80 см, узвышаюцца над паверхняй вады. Цвiценне лабелii назiраецца ў чэрвенi – лiпенi. Кветкi дзвюхполыя, накшталт званочкаў, зiгаморфныя (маюць адну плоскасць сiметрыi), дзвюхгубыя з тоўстай трубкай i пяццю зрослымi тычынкамi, на панiклых кветаножках з блакiтна-белым вяночкам, сабраны ў рыхлую аднабокую гронку. Чашачка глыбокапяцiраздзельная, зялёная. Плод — сухая прадаўгаватая каробачка з дзвюма створкамi. Насенне дробнае, падоўжана-бугрыстае.